ઘરમાં કરફ્યુ ઓર્ડર લાગી ગયા છે. ટીવીના રીમોટ સંતાડી દેવાયાં છે. ચેનલો કાઢી નાખવામાં આવી છે. મોટેથી બોલવા પર પ્રતિબંધ આવી ગયો છે. તમામ સભ્યોના ટાઈમટેબલ બદલાઈ ગયાં છે. બોર્ડની પરિક્ષાઓ નજીક આવતા મા-બાપ ઘાંઘા થઈ ગયાં છે. બેબી બારમામાં છે. જેટલી ચિંતા બેબીને નથી એટલી બાપાને અને એથી સવાઈ મમ્મીને છે. બધાને રેન્ક જોઈએ છે. બધાને ડિસ્ટીન્કશનની આશા છે. સંતાનો ઉપર પણ આ અપેક્ષા પૂરી કરવાનો બોજ છે. દસમા કે બારમા ધોરણની બોર્ડની પરીક્ષા આપી રહેલાં બાળકો સતત તાણમાં રહે છે. આ ભયાનક સ્ટ્રેસને કારણે તેમને વાંચેલું યાદ નથી રહેતું. ભણેલું ભેળસેળ થઈ જાય છે. આમ ઉંઘ નથી આવતી અને ચોપડી હાથમાં પકડતાં જ ઝોકાં આવવા માંડે છે. કેટલાકે તો માનસચિકિત્સકોની સારવાર લેવી પડે છે. સ્ટ્રેસ ઘટાડતી ગોળીઓ લેવી પડે છે. સરવાળે આ દવાઓ અને ટ્રીટમેન્ટ તેની પરિક્ષાના દેખાવ ઉપર અવળી અસર કરે છે.